АҞӘА, хәажәкыра 22 – Sputnik, Бадраҟ Аҩӡба. Ахәыҷы-қәыԥштә Академиа "Зенит" ашьапылампыласыҩцәа Аԥсныҟа иааит аҽазыҟаҵарақәа рзы, хәажәкыра 19 рзы ҳәа Sputnik иазеиҭеиҳәеит Аԥсны ашьапылампыл азы Афедерациа ахада Ҭарашь Ҳагба.
"Аԥхьа иаҳзааит аклуб "Зенит" ахаҭарнакцәа иҳамоу аҭагылазаашьа рбарц. Ара зегьы ргәаԥхеит: аҳауа, амшын, адәқәа", - иҳәеит иара.
Санкт-Петербургтәи ашьапылампылтә клуб иазыԥхьагәанаҭоит шықәсык ахь ҩынтә-хынтә Аԥсны аҵара-ҽазыҟаҵарақәа рымҩаԥгара.
"Уажәы иааит 2005-2011 шықәсқәа рзы ииз ахәмарыҩцәа. Ҩышәҩык инарзынаԥшуа иҟоуп",- иҳәеит Ҳагба.
Иара убасгьы иазгәеиҭеит "Зенит" ахәмарыҩцәа Аԥсны иҟанаҵы аҭыԥантәи акомандақәа ишрыцыхәмаруа. Хәажәкыра 27 рзы Афон ҿыци Аҟәеи иаартхоит "Зенит" Академиа афилиал.
"Дара иалыркааз ҳазыҟаҵаҩцәа ахәыҷқәа аус рыдырулалоит. "Зенит" ахәыҷқәа рзы ахәмарратә цәамаҭәа аарышьҭлоит, ирыцхраалоит атурнирқәа рылахәраҿ", - иҳәоит Афедерациа ахада.
Уи адагьы Аԥснытәи ахәмарыҩцәа ироуеит алшара питертәи "Зенит" азы иқәгылаларц.
"Ари угәы ҟазҵо усуп, аԥсуа шьапылампыл аҿиараз ихәарҭоуп", - иҳәоит Ҳагба.
2020 шықәса цәыббрамзазы 27-ҩык азыҟаҵаҩцәа ашьапылампылтә клуб "Зенит" Академиа иаанартыз акурсқәа ирхысит. Акомандахь ирыдыркылоит 6-13 шықәса зхыҵуа ахәыҷқәа. Ашьапылампыласцәа хәыдаԥсада ироуеит аҽазыҟаҵаразы ирыхәҭоу зегьы.
Иара убас шәаԥхьар ҟалоит:
- Ҭарашь Ҳагба Аԥсны ашьапылампыл азы: аҿиарамҩа ианылароуп